異蛇
作者：王質
朝代：宋

paragraphs: 非蛟非龍奚爲耶，杳靄是蛇或非蛇。
軀如三丈中廬棟，聲如二尺單夫車。
洶湧西來復南去，激碎滿川波浪花。
爾等陸産殊水産，亦有水産非其家。
平生康莊在菅莽，胡乃出沒同魚蝦。
無何變化不俄頃，野鴨凌亂揚風沙。
向來鱗甲渺烟霧，但見浦溆連蒹葭。
立憑石樹踏莎草，隄前隄後聽蝦蟆。
南山之趾西湖腹，是日有物橫空拏。
一爪二角色純黑，亂雲奔走相谽谺。
得非此物即此蛇，是否恍惚空喧譁。
虹腰餘飛雨脚斷，夕陽半閣西山斜。